孫莘老求墨妙亭詩
作者：蘇軾
朝代：宋

paragraphs: 蘭亭繭紙入昭陵，世間遺迹猶龍騰。
顔公變法出新意，細筋入骨如秋鷹。
徐家父子亦秀絕，字外出力中藏稜。
嶧山傳刻典刑在，千載筆法留陽冰。
杜陵評書貴瘦硬，此論未公吾不憑。
短長肥瘦各有態，玉環飛燕誰敢憎。
吳興太守真好古，購買斷缺揮縑繒。
龜趺入座螭隠壁，空齋晝靜聞登登。
奇蹤散出走吳越，勝事傳說誇友朋。
書來乞詩要自寫，爲把栗尾書溪藤。
後來視今猶視昔，過眼百世如風燈。
他年劉郎憶賀監，還道同時須服膺。